DÔVODOVÁ SPRÁVA

1. Cieľom Dohovoru o ochrane sťahovavých druhov voľne žijúcich živočíchov (takisto známy ako CMS alebo Bonnský dohovor) je chrániť suchozemské a morské druhy sťahovavých živočíchov a sťahovavých vtákov v celej oblasti ich rozšírenia. Táto medzivládna zmluva bola uzatvorená pod záštitou Programu Organizácie Spojených národov pre životné prostredie a týka sa ochrany voľne žijúcich živočíchov a biotopov v celosvetovom meradle. Európska únia je zmluvnou stranou CMS od 1. novembra 1983[1].

2. Sťahovavé druhy, na ktoré sa má vzťahovať ochrana, sú uvedené v prílohe I (ohrozené druhy) a II (sťahovavé druhy, ktoré sú predmetom dohôd) k dohovoru. V článku III dohovoru sa stanovuje, že príloha I obsahuje zoznam sťahovaných druhov, ktoré sú ohrozené, a že zmluvné strany, ktoré sú areálovými štátmi dotknutých druhov, sa usilujú prijímať rozmanité ochranné opatrenia a vydajú zákaz lovu jedincov patriacich k takému druhu. V článku IV dohovoru sa stanovuje, že príloha II obsahuje zoznam sťahovavých druhov s nepriaznivým stavom ochrany, ktorých ochrana a manažment si vyžadujú medzinárodné dohody, ako aj tých, ktorých stavu ochrany by významne prospela medzinárodná spolupráca zakotvená v medzinárodnej dohode.

3. Konferencia zmluvných strán je rozhodovacím orgánom dohovoru s právomocami hodnotiť stav ochrany sťahovavých druhov a následne zmeniť prílohy I a II k dohovoru.

4. V súlade s článkom XI dohovoru môže návrh na zmenu podať každá zmluvná strana. Zmena príloh vstupuje do platnosti pre všetky zmluvné strany deväťdesiat dní po zasadaní konferencie zmluvných strán, na ktorej bola prijatá, s výnimkou tých strán, ktoré vyjadrili výhradu.

5. Jedenáste zasadanie konferencie zmluvných strán dohovoru sa uskutoční 4. až 9. novembra 2014 v Quite (Ekvádor). Únia navrhla na tomto zasadnutí zmeniť prílohu I k dohovoru, a konkrétne doplniť stredozemskú subpopuláciu druhu Ziphius cavirostris a vtáčí druh Coracias garrulus, a zmeniť prílohu II k dohovoru, a konkrétne doplniť tri druhy alopií: Alopias superciliosus, Alopias vulpinus a Alopias pelagicus.

6. Iné zmluvné strany dohovoru predložili návrhy na zmenu príloh I a II k dohovoru, konkrétne vzhľadom na druh Ursus maritimus, všetky poddruhy Panthera leo, Kobus kob, Eudorcas rufifrons, Otis tarda, Calidris pusilla, calidris tenuirostris, Cardellina canadiensis, Carcharhinus falciformis, Sphyrna lewini, Sphyrna mokarran, Anoxypristis cuspidate, Pristis clavata, Pristis pectinata, Pristis zijsron, Pristis pristis, Mobula mobular, Mobula japonica, Mobula thurstoni, Mobula tarapacana, Mobula eregoodootenkee, Mobula kuhlii, Mobula hypostoma, Mobula rochebrunei a Mobula munkiana, Manta alfredi a Anguilla Anguilla.

7. Únia by mala podporiť všetky návrhy, pretože sa zakladajú na vedeckých poznatkoch, sú v súlade s právnymi predpismi Únie i záväzkom Únie spolupracovať na medzinárodnej úrovni s cieľom zachovať biodiverzitu. Doplnenie týchto druhov do prílohy I alebo II k dohovoru podľa jednotlivých návrhov by si nevyžadovalo žiadnu zmenu právnych predpisov Únie.

8. Je preto potrebné, aby Rada prijala rozhodnutie stanovujúce pozíciu, ktorá sa má v mene Únie prijať na jedenástom zasadnutí konferencie zmluvných strán, pokiaľ ide o návrhy zmien.

2014/0252 (NLE)

Návrh

ROZHODNUTIE RADY,

ktorým sa stanovuje pozícia, ktorá sa má prijať v mene Európskej únie vzhľadom na návrhy rôznych zmluvných strán Dohovoru o ochrane sťahovavých druhov voľne žijúcich živočíchov na zmeny príloh k dohovoru na jedenástom zasadnutí konferencie zmluvných strán

RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 192 ods. 1 v spojení s jej článkom 218 ods. 9,

so zreteľom na návrh Európskej komisie,

keďže:

(1) Únia je v súlade s rozhodnutím Rady 82/461/EHS z 24. júna 1982[2] zmluvnou stranou Dohovoru o ochrane sťahovavých druhov voľne žijúcich živočíchov (ďalej len „dohovor“). Konferencia zmluvných strán je rozhodovacím orgánom dohovoru a k právomociam, ktoré jej boli zverené, patrí aj právomoc hodnotiť stav ochrany sťahovavých druhov a následne meniť prílohy I a II k dohovoru, v ktorých sa uvádza zoznam chránených druhov.

(2) V súlade s článkom XI dohovoru nadobúda zmena príloh platnosť pre všetky zmluvné strany deväťdesiat dní po zasadnutí konferencie zmluvných strán, na ktorej bola prijatá, s výnimkou tých strán, ktoré vyjadrili výhradu.

(3) Jedenáste zasadanie konferencie zmluvných strán dohovoru sa uskutoční 4. až 9. novembra 2014 v Quite (Ekvádor).

(4) Únia v rámci prípravy na toto zasadnutie predložila sekretariátu dohovoru návrh zmeny prílohy I k dohovoru s cieľom zahrnúť do nej druh Coracias garrulus a stredozemskú subpopuláciu druhu Ziphius cavirostris, ako aj návrh zmeny prílohy II k dohovoru s cieľom zahrnúť do nej druhy Alopias superciliosus, Alopias vulpinus a Alopias pelagicus[3].

(5) Iné zmluvné strany dohovoru takisto predložili návrhy na zmenu príloh I a II k dohovoru.

(6) Únia by mala podporiť všetky návrhy, pretože sa zakladajú na vedeckých poznatkoch, sú v súlade s právnymi predpismi Únie i so záväzkom Únie spolupracovať na medzinárodnej úrovni s cieľom zachovať biodiverzitu v súlade s článkom 5 Dohovoru OSN o biologickej diverzite, ako aj s rozhodnutiami prijatými Konferenciou zmluvných strán uvedeného dohovoru, a to predovšetkým s celkovým cieľom odsúhlaseným na jej desiatom zasadnutí: „do roku 2020 predísť vyhynutiu druhov, ktoré sú už teraz ohrozené, a zlepšiť a uchovať stav ochrany najmä tých druhov, v prípade ktorých bol zaznamenaný najväčší úbytok“.

(7) Veľryba Ziphius cavirostris je zahrnutá v prílohe IV k smernici Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín[4]. Preto by si zaradenie tohto druhu do prílohy I k dohovoru nevyžadovalo žiadnu zmenu právnych predpisov Únie.

(8) Cicavce Ursus maritimus a žiadne poddruhy Panthera leo, s výnimkou poddruhu Panthera leo persica, ani Kobus kob sa na území EÚ nevyskytujú. Preto by si zaradenie týchto druhov do prílohy II k dohovoru nevyžadovalo žiadnu zmenu právnych predpisov Únie.

(9) Cicavce Panthera leo persica a Eudorcas rufifrons sa na území EÚ nevyskytujú. Preto by si zaradenie týchto druhov do prílohy I nevyžadovalo žiadnu zmenu právnych predpisov Únie.

(10) Vták druhu Otis tarda je zahrnutý v prílohe I k smernici Európskeho parlamentu a Rady 2009/147/ES z 30. novembra 2009 o ochrane voľne žijúceho vtáctva[5]. Preto by si zaradenie tohto druhu do prílohy I k dohovoru nevyžadovalo žiadnu zmenu právnych predpisov Únie. Stredoeurópska populácia druhu Otis tarda už je zahrnutá v prílohe I k dohovoru a vzťahuje sa na ňu Memorandum o porozumení pri ochrane a manažmente stredoeurópskej populácie dropa fúzatého (Otis tarda), pričom 12 členských štátov je jeho zmluvnou stranou. Navyše je celá celosvetová populácia už zahrnutá v prílohe II k dohovoru.

(11) Vtáky Calidris pusilla, Calidris tenuirostris a Cardellina canadiensis sa nevyskytujú v EÚ, výnimkou sú zámorské územia, na ktoré sa nevzťahuje smernica 2009/147/ES. Preto by si zaradenie týchto druhov do prílohy I a II k dohovoru nevyžadovalo žiadnu zmenu právnych predpisov Únie.

(12) Vták druhu Coracias garrulus je zahrnutý v prílohe I k smernici 2009/147/ES. Preto by si zaradenie tohto druhu do prílohy I k dohovoru nevyžadovalo žiadnu zmenu právnych predpisov Únie. Potreba chrániť európsku populáciu tohto druhu je mimoriadne naliehavá.

(13) Populácie žralokov Alopias superciliosus, Alopias vulpinus, Alopias pelagicus, Carcharhinus falciformis, Sphyrna lewini a Sphyrna mokarran spadajú do rozsahu pôsobnosti spoločnej rybárskej politiky Európskej únie (SRP), ktorá Únii zabezpečuje vhodné nástroje na to, aby mohla prispieť svojim dielom k ochrane týchto druhov, keď sa doplnia do prílohy II k dohovoru.

(14) Piliare druhov Anoxypristis cuspidate, Pristis clavata, Pristis pectinata, Pristis zijsron, Pristis pristis, raje Mobula mobular, Mobula japonica, Mobula thurstoni, Mobula tarapacana, Mobula eregoodootenkee, Mobula kuhlii, Mobula hypostoma, Mobula rochebrunei a Mobula munkiana spadajú do rozsahu pôsobnosti spoločnej rybárskej politiky Európskej únie (SRP), ktorá EÚ zabezpečuje vhodné nástroje na to, aby mohla prispieť svojim dielom k ochrane týchto druhov, keď sa doplnia do príloh I a II k dohovoru.

(15) Na mantu druhu Manta alfredi sa vzťahuje SRP, ktorá EÚ zabezpečuje vhodné nástroje na to, aby mohla prispieť svojim dielom k ochrane tohto druhu, keď sa doplní do príloh I a II k dohovoru. Predmetný druh sa určil ako druh odlišný od Manta birostris krátko po jeho zaradení do príloh I a II k dohovoru v roku 2011.

(16) Úhor európsky (Anguilla anguilla) je druh ryby, ktorý spadá do rozsahu pôsobnosti SRP, ktorá EÚ zabezpečuje vhodné nástroje na to, aby mohla prispieť svojim dielom k ochrane tohto druhu. V nariadení Rady (ES) č. 1100/2007 z 18. septembra 2007, ktorým sa ustanovujú opatrenia na obnovu populácie úhora európskeho[6] sa stanovujú opatrenia na ochranu úhora európskeho vrátane možnosti, aby členské štáty vypracovali plány riadenia rybolovu úhora spolu s krajinami mimo Únie, s ktorými majú spoločné biotopy úhora. V článku IV dohovoru sa vyslovuje podpora uzatváraniu medzinárodných dohôd o zavedení ochranných opatrení, a teda aj uzatváraniu dohôd o spoločných plánoch riadenia rybolovu úhora podľa nariadenia Rady (ES) č. 1100/2007. Na základe článku IV dohovoru možno takisto podporovať ďalšie medzinárodné dohody, dôsledkom ktorých nebude v členských štátoch nižšia úroveň ochrany, než aká sa požaduje podľa nariadenia Rady (ES) č. 1100/2007. Podľa článku XII ods. 3 dohovoru môžu zmluvné strany prijať prísnejšie národné opatrenia týkajúce sa ochrany sťahovavých druhov zaradených do príloh I a II. Navyše by zaradenie druhu Anguilla anguilla do prílohy II k dohovoru bolo v súlade so zahrnutím tohto druhu do prílohy II k Dohovoru o medzinárodnom obchode s ohrozenými druhmi voľne žijúcich živočíchov a rastlín na základe návrhu Komisie v roku 2007 a rozhodnutia, ktoré komisia zriadená článkom 10 ods. 1 Dohovoru o ochrane morského prostredia severovýchodného Atlantiku (dohovor „OSPAR“) prijala 25. júna 2014 s cieľom chrániť tento druh, pretože vo vodách severovýchodného Atlantiku sa považuje za mimoriadne zraniteľný[7]. Nová medzinárodná dohoda o tomto druhu nie je v rámci CMS plánovaná. Opatrenia na ochranu by skôr mali podobu spoločných opatrení v záujme ochrany druhu.

(17) Vzhľadom na to, že Dohovor o ochrane sťahovavých druhov voľne žijúcich živočíchov patrí ako do právomoci Únie, tak aj do právomoci členských štátov, Komisia a členské štáty by mali v záujme dosiahnutia jednotného vystupovania Únie na medzinárodnej úrovni úzko spolupracovať na prijatí zmien príloh k dohovoru,

PRIJALA TOTO ROZHODNUTIE:

Článok 1

Na jedenástom zasadnutí Konferencie zmluvných strán Dohovoru o ochrane sťahovavých druhov voľne žijúcich živočíchov Komisia zaujme k návrhom zmien príloh I a II k dohovoru túto pozíciu Únie:

1. Komisia sa týmto oprávňuje podporiť zaradenie týchto druhov do prílohy I:

(cicavce)

a) Ziphius cavirostris

b) Panthera leo persica

c) Eudorcas rufifrons

(vtáky)

d) Otis tarda

e) Calidris pusilla

f) Calidris tenuirostris

g) Coracias garrulus

(ryby)

h) Anoxypristis cuspidate, Pristis clavata, Pristis pectinata, Pristis zijsron, Pristis pristis

i) Mobula mobular, Mobula japonica, Mobula thurstoni, Mobula tarapacana, Mobula eregoodootenkee, Mobula kuhlii, Mobula hypostoma, Mobula rochebrunei, Mobula munkiana

j) Manta alfredi;

2. Komisia sa týmto oprávňuje podporiť zaradenie týchto druhov do prílohy II:

(cicavce)

a) Ursus maritimus

b) Panthera leo (všetky poddruhy s výnimkou poddruhu Panthera leo persica)

c) Kobus kob leucotis

(vtáky)

d) Cardellina canadiensis

(ryby)

e) Anguilla anguilla

f) Alopias superciliosus, Alopias vulpinus, Alopias pelagicus

g) Anoxypristis cuspidate, Pristis clavata, Pristis pectinata, Pristis zijsron, Pristis pristis

h) Carcharhinus falciformis

i) Sphyrna lewini a Sphyrna mokarran

j) Mobula mobular, Mobula japonica, Mobula thurstoni, Mobula tarapacana, Mobula eregoodootenkee, Mobula kuhlii, Mobula hypostoma, Mobula rochebrunei, Mobula munkiana

k) Manta alfredi.

Článok 2

Toto rozhodnutie je určené Komisii.

V Bruseli

Za Radu

predseda

[1] Rozhodnutie Rady 82/461/EHS z 24. júna 1982 o uzavretí Dohovoru o ochrane sťahovavých druhov voľne žijúcich živočíchov, Ú. v. ES L 210, 19.7.1982, s. 10.

[2] Rozhodnutie Rady 82/461/EHS z 24. júna 1982 o uzavretí Dohovoru o ochrane sťahovavých druhov voľne žijúcich živočíchov (Ú. v. ES L 210, 19.7.1982, s. 10.)

[3] Rozhodnutie Rady z 5. júna 2014, ktorým sa Európska komisia oprávňuje predložiť v mene Európskej únie návrh na zmeny príloh k dohovoru o ochrane sťahovavých druhov voľne žijúcich živočíchov na jedenástom zasadnutí Konferencie zmluvných strán.

[4] Ú. v. ES L 206, 22.7.1992, s. 7.

[5] Ú. v. EÚ L 20, 26.1.2010, s. 7.

[6] Ú. v. EÚ L 248, 22.9.2007, s. 17.

[7] Rozhodnutie prijaté na zasadnutí komisie OSPAR 23. až 27. júna 2014.